Tira d allal n tlelli, tarefed aswir adelsan n tmetti iɛewqen deg yiman-is. Ma yella timawit tḥarrez ayen yellan, tira d timeṛza n tlisa sbedden wansayen iqdimen d tmuɣliwin tiwessurin yuggin ad ǧǧen-t amkan i tmaynutin. Ntezzi ntenneḍ deg unnar n umezruy acku aṭas n leqrun d nekkni nettu tira, ɣas akken d nekkni i yezwaren ɣur-s. Nerra idles d ansayen, neqqen ɣer-sen ttxammim armi yekkufer, ur yezmir ad yemḥiḥed. War tira, nezga ɣef rrif n tɣerma, ḥekkun medden fell-aɣ ayen i asen-yehwa. Tira tebɣa ad tbeddel kra da, ad teldi allen n umdan ɣef yiman-is. Agdud ur yettaru ur iceffu, itettu ayen yedder, iḥekku kan timucuha akken ad yessedhu iman-is. Yettu yekcem ɣer Urcalim, maca wiyiḍ ur ttun ara, cfan, yerna werǧin tettnusu tyita deg-sen. Yezga iɣelli, yettemdarkal maca, ur yezri sebba.